Ísland valið áfangastaður ársins á MATKA Þorleifur Þór Jónsson tók á móti verðlaununum fyrir hönd Íslandsstofu en með honum á myndinni er Pekka Mäkinen svæðisstjóri Icelandair ásamt öðrum verðlaunahöfum sem hlutu verðlaun fyrir innanlands áfangastaði . Ísland var valið sem erlendur áfangastaður ársins á MATKA ferðakaupstefnunni , sem nú stendur yfir í Finnlandi . Að valinu stóðu samtök finnskra ferðablaðamanna ( Finnish Guild of Travel Journalists ) , sem í eru 60 helstu ferðablaðamenn Finnlands . Þorleifur Þór Jónsson hjá Íslandsstofu segir í frétt á vef Íslandsstofu að verðlaunin sýni hvað Ísland er búið að koma sér vel á kortið í Norður Evrópu .  Það eru 14 ár síðan reglubundið flug hófst frá Helsinki til Íslands , fyrst eingöngu sem sumarflug , en núna er flogið allt árið og eru allt að ellefu brottfarir á viku yfir háönnina . Það er því mikil sókn á þessum markaði ,  segir Þorleifur , sem stóð vaktina á þjóðarbás Íslandsstofu þar sem átta ferðaþjónustufyrirtæki frá Íslandi taka þátt . Að sögn Þorleifs er það sambland hrífandi menningar , fjölbreytilegra áfangastaða og skapandi ferðaþjónustu sem virðast hrífa einna mest ef marka má kaupstefnugestina . Þá hefur sú vinna sem aðilar ferðaþjónustunnar hafa lagt í síðustu árin einnig skilað sér vel en þannig hefur tekist að vekja eftirtekt og halda Íslandi ofarlega í hugum fólks með samstilltu átaki .  Ísland er í hugum margra ekki beinlínis áfangastaður heldur miklu frekar hluti af ferðalaginu sjálfu og þeim upplifunum sem því fylgja . Ísland er þannig spennandi , framandi og miklu stærri hluti af lífi fólks en margir aðrir staðir  og Ísland missir ekki það hlutverk eftir að ferðalaginu líkur . Tengslin halda sér  segir Þorleifur .